[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 21.9.2009

KOM(2009) 484 endelig

Forslag til

RÅDETS AFGØRELSE

om fastlæggelse af Fællesskabets holdning i Kommissionen for Fiskeriet i det Nordøstlige Atlanterhav

BEGRUNDELSE

Ifølge artikel 300, stk. 2, andet afsnit, i EF-traktaten fastlægger Rådet med kvalificeret flertal på forslag af Kommissionen, hvilke holdninger Fællesskabet skal indtage i regionale fiskeriforvaltningsorganisationer, når disse skal vedtage beslutninger, der har retsvirkninger, bortset fra beslutninger, der supplerer eller ændrer deres institutionelle ramme.

I lyset af ovennævnte forpligtelse og i tråd med lignende rådsafgørelser og forslag fra Europa-Kommissionen om andre regionale fiskeriforvaltningsorganisationer forelægger Europa-Kommissionen dette forslag til afgørelse om fastlæggelse af Fællesskabets holdning i Kommissionen for Fiskeriet i det Nordøstlige Atlanterhav. I dette forslag anvendes samme tilgang som for andre regionale fiskeriforvaltningsorganisationer for at sikre den fornødne konsekvens.

Forslag til

RÅDETS AFGØRELSE

om fastlæggelse af Fællesskabets holdning i Kommissionen for Fiskeriet i det Nordøstlige Atlanterhav

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 37, sammenholdt med artikel 300, stk. 2, andet afsnit,

under henvisning til forslag fra Kommissionen, og

ud fra følgende betragtninger:

(1) Ifølge EF-traktatens artikel 33 sammenholdt med artikel 32 har den fælles fiskeripolitik bl.a. til formål at sikre forsyningerne. Ifølge forordning (EF) nr. 2371/2002[1] skal Fællesskabet anvende en forsigtighedstilgang, når det træffer foranstaltninger til at beskytte og bevare de levende akvatiske ressourcer, til at sikre, at sådanne ressourcer udnyttes bæredygtigt og til at begrænse fiskeriets indvirkning på de marine økosystemer mest muligt. I forordningen hedder det endvidere, at Fællesskabet skal tilstræbe gradvis indførelse af økosystembaseret fiskeriforvaltning og bidrage til at skabe et effektivt fiskeri i en økonomisk levedygtigt og konkurrencedygtigt fiske- og akvakulturerhverv, der sikrer dem, der er afhængige af fiskeriet, en rimelig levestandard, samtidig med at der tages hensyn til forbrugernes interesser.

(2) Det Europæiske Fællesskab har ved afgørelse 81/608/EØF[2] godkendt konventionen fra 1982 om det fremtidige multilaterale samarbejde vedrørende fiskeriet i det nordøstlige Atlanterhav, som senere blev ændret i 2005. Der blev ved denne konvention nedsat en Kommission for Fiskeriet i det Nordøstlige Atlanterhav (NEAFC), som har til opgave om nødvendigt at fremsætte henstillinger vedrørende fiskeri uden for de områder, der henhører under de kontraherende parters jurisdiktion, og som kan fremsætte henstillinger vedrørende fiskeri i et område, der henhører under en kontraherende parts jurisdiktion, med henblik på langsigtet bevarelse og optimal udnyttelse af fiskeressourcerne i konventionsområdet med deraf følgende økonomiske, miljømæssige og sociale fordele. Disse henstillinger kan blive bindende for Fællesskabet.

(3) Ifølge EF-traktatens artikel 300, stk. 2, andet afsnit, skal Fællesskabets holdning i organer, der er oprettet ved internationale aftaler, og som vedtager beslutninger, der har retsvirkninger, bortset fra beslutninger, der supplerer eller ændrer den institutionelle ramme for de pågældende aftaler, fastlægges af Rådet med kvalificeret flertal på forslag af Kommissionen —

TRUFFET FØLGENDE AFGØRELSE:

Artikel 1

Den holdning, som Fællesskabet skal indtage i Kommissionen for Fiskeriet i det Nordøstlige Atlanterhav, når denne skal vedtage beslutninger med retsvirkning, er fastlagt i bilaget til denne afgørelse.

Artikel 2

Fællesskabets holdning som fastlagt i bilaget til denne afgørelse vurderes og kan i givet fald ændres af Rådet på forslag af Kommissionen, senest i forbindelse med årsmødet i Kommissionen for Fiskeriet i det Nordøstlige Atlanterhav i 2014.

Udfærdiget i Bruxelles, den […].

På Rådets vegne

Formand

BILAG

Fællesskabets holdning i Kommissionen for Fiskeriet i det Nordøstlige Atlanterhav

1. PRINCIPPER

Det Europæiske Fællesskab skal inden for rammerne af NEAFC:

a) handle i overensstemmelse med de mål, Fællesskabet har opstillet i den fælles fiskeripolitik, herunder navnlig ved at anvende en forsigtighedstilgang, der kan sikre bæredygtig udnyttelse af de arter, som NEAFC regulerer, gradvis indførelse af en økosystembaseret tilgang til fiskeriforvaltning og videst mulig begrænsning af fiskeriets indvirkning på de marine økosystemer, og ved at fremme et økonomisk levedygtigt og konkurrencedygtigt fiskeri i Fællesskabet, der sikrer dem, der er afhængige af fiskeriet, en rimelig levestandard, samtidig med at der tages hensyn til forbrugernes interesser

b) sikre, at NEAFC's foranstaltninger er i tråd med NEAFC-konventionens mål

c) sikre, at NEAFC’s foranstaltninger er forenelige med international ret, især FN's havretskonvention, FN-aftalen om bevarelse og forvaltning af fælles fiskebestande og stærkt vandrende fiskebestande og aftalen om fremme af fiskerfartøjers overholdelse af internationale bevarelses- og forvaltningsforanstaltninger på åbent hav

d) stræbe efter, at holdningerne i de regionale fiskeriforvaltningsorganisationer ligger på samme linje

e) tilstræbe synergi med den politik, Fællesskabet fører som led i de bilaterale fiskeriforbindelser med tredjelande, og sikre sammenhæng med politikken for eksterne forbindelser

f) sikre, at Fællesskabets internationale forpligtelser overholdes.

2. Retningslinjer

Det Europæiske Fællesskab støtter NEAFC med henblik på vedtagelse af følgende:

a) foranstaltninger til bevarelse og forvaltning af fiskeressourcerne i det NEAFC-regulerede område baseret på den bedste videnskabelige rådgivning, herunder TAC'er og kvoter for arter, der reguleres af NEAFC. Det overvejes om nødvendigt at indføre særlige foranstaltninger for overfiskede bestande for at undgå en eventuel yderligere udvidelse af fiskeriet

b) beskyttelsesforanstaltninger for sårbare marine økosystemer i det NEAFC-regulerede område i tråd med resolutionerne fra FN's Generalforsamling

c) skærpelse af kontrol- og overvågningsforanstaltninger i det NEAFC-regulerede område for at forbedre overholdelsen af NEAFC's foranstaltninger

d) skærpelse af indsatsen mod IUU-fiskeri

e) fastlæggelse af fælles tilgange med andre regionale fiskeriforvaltningsorganisationer, heriblandt Organisationen for Fiskeriet i Det Nordvestlige Atlanterhav, Organisationen til Bevarelse af Laksebestanden i Nordatlanten og Den Internationale Kommission for Bevarelse af Tunfiskebestanden i Atlanterhavet

f) supplerende tekniske foranstaltninger baseret på rådgivning fra Det internationale Havundersøgelsesråd

g) fortsat modernisering af NEAFC i overensstemmelse med resultatanalysen.

[1] EFT L 358 af 31.12.2002, s. 59.

[2] EFT L 227 af 12.8.1981, s. 21.